22/07/2014 Fyrstu vindmyllurnar í Húsahaga verða nú royndar á elnetinum. Komandi vikurnar verða hinar myllurnar so líðandi bundnar í netið. Tvær tær fyrstu vindmyllurnar í Húsahaga verða nú royndar á elnetinum, og næstu vikurnar verða hinar 11 myllurnar so líðandi bundnar í netið. Tað merkir, at tíðarætlanin heldur, og at vindmyllurnar væntandi verða settar í rakstur í seinnu helvt av september, upplýsir SEV á heimasíðu síni. Í fyrstu atløgu eru vindmyllurnar knýttar upp í 60 kV linjuna millum Vestmanna og Havnina. Seinni verður streymurin frá myllunum leiddur beinleiðis inn á nýggju koplingarstøðina í Húsahaga og víðari út á 60 kV netið. Koplingarstøðin skal eisini hýsa eini serstakari battarískipan, sum skal javna vindin, ið er ein óstøðug orkukelda, út á elkervið fyri framhaldandi at tryggja eina støðuga elveiting. Tvey ár eru sett av til at menna battarískipanina. Tær 13 vindmyllurnar í Húsahaga fara at økja munandi um elframleiðsluna burtur úr varandi orkukeldum. Tá ið vindmyllulundin er tikin í nýtslu, verður árliga miðalframleiðslan úr vatni og vindi tilsamans umleið 60 prosent av allari elframleiðsluni. SEV hevur keypt myllurnar frá týska vindmylluframleiðaranum, ENERCON, sum eisini setir vindmyllurnar upp. 22/07/2014 Útivið triðja hvørt barn upplivir, at foreldur teirra verða skild, áðrenn tey verða 18 ár. Og tað ávirkar skúlagongdina og trivnaðin hjá børnunum, tá trupulleikar eru í hjúnalagnum, vísir ein spurnarkanning, sum DR Nyheder hevur gjørt millum skúlaleiðarar í umleið 150 donskum fólkaskúlum. Her uppliva nærum helvtin av skúlaleiðarunum, at fleiri næmingar fáa trupulleikar í skúlanum, tí foreldrini eru farin frá hvør øðrum. Men hví kemur speðril í parlagið hjá mongum pørum? Tveir familjuterapeutar royna her at geva eitt svar. Samskifti umráðandi Børn, arbeiði og frítíðaráhugamál eru meginorsøkirnar til, at parlagið verður misrøkt. Tað heldur Anne Cathrine Krabek, sum hevur 15 ára royndir við familju- og parterapi. -Fólk gloyma, at hjúklast skal um parlagið eins og øllum øðrum. Tá parið brúkar alla orku uppá at fáa gerandisdagin at virka, verður samskiftið niðurraðfest. Og tað ávirkar parlagið, sigur Anne Cathrine Krabek. Samskiftið er grundleggjandi fyri, at eitt hjúnarlag ikki endar við hjúnarskilnaði. -Tað fyrsta, ið gongur galið, er, at tosað verður framvið hvør øðrum. Lurtið eftir hvør øðrum, so sleppast kann undan ósemjum. Hetta mangla nógv pør at læra, sigur familieterapeuturin Anna Prip, ið er knýtt at Frie Børnehaver og Fritidshjem sum terapeutur. Kann ganga galið eftir fáum árum Í Danmark enda 46 prosent av øllum hjúnabondum við hjúnaskilnaði. Hagfrøðiliga sæð eru sannlíkindini fyri hjúnaskilnaði ógvuliga lítil í fyrsta árinum av hjúnalagnum, men síðani veksur vandin skjótt. Tað vísa tøl frá donsku hagstovuni. Hagfrøðiliga er tað í fjórða árinum av hjúnabandinum, at flest fara frá hvør øðrum. Men serliga, tá smábørn eru uppií, er hjúnavandið hótt, greiða familjuterapeutarnir frá. Í fyrstu liviárunum hjá børnunum, er familjan úti fyri teimum ógviosligastu broytingunum. -Neyðugt er at samskipa uppmerksemið til barnið og hvør annan, og tað er ofta her, at tað gongur heilt galið hjá teimum báðum pørtunum, sigur Anna Prip, ið er familjuterapeutur. Metalmøði eftir sjey árum Men mýytan um sjeyárakreppuna kann ikki kveistrast til viks. Tað kann koma metalmøði í eitt parlag eftir sjey árum. -Hetta er ein annar formur fyri hjúnaskilnaði. Nøkur kunnu keða seg í parlagnum ella kenna seg yvirsæddan. Ella kenslurnar kunnu vera uppi eftir árum, har fokus hevur verið á øðrum viðurskiftum, sigur Anne Cathrine Krabek. Hjúnaskilnaðarvandin er lutfalsliga støðugur millum triðja og 10. árið. Men vandin er fallandi eftir 10 ára hjúnalag. Kropsligt samband umráðandi Eisini kropsligt samband er umráðandi fyri eitt parlag. Familjuterapeuturin Anna Prip hevur hitt pør, ið ikki høvdu havt kropsligt samband við hvør annan í tíggju ár og bert vóru í parlagnum fyri at yvirliva. -Sagt verður, at hevur eitt par gott kropsligt samband við hvør annan, fyllir tað 20 prosent í einum parlagi. Men er onki kropsligt samband, so fyllir tað 80 prosent. Hetta er bæði galdandi fyri menn og kvinnur, sigur Anna Prip. Ein av ukreinsku uppreistrarleiðarunum handaði í nátt maleisiskum serfrøðingum svørtu kassarnar frá niðurdotna flogfarinum. Maleisiski obersturin Mohamed Sakri segði eftir handanina, at kassarnir sóu út til at vera í góðum standi. Vónað verður nú, at ljóðupptøkur í svørtu køssunum endaliga kunnu staðfesta orsøkina til, hví flogfarið datt niður-antin tað varð skotið niður ella at tað datt niður av aðrari orsøk, skrivar NTB-tíðindastovan. Vanlukkan kravdi 298 mannalív, harav 192 vóru hollendingar. Líkini av 280 teirra komu í morgun við einum toki til býin Kharkiv, har altjóða serfrøðingar skulu eyðmerkja tey og standa fyri flutninginum av teimum til Hollands. Fyrrapartin hava B71 dreingir spælt ímóti Norra og teir vunnu dystin 3-1. Seinnapartin, kl. 15: 30 spæla B71 gentur u/17 ár dyst í Tornby (Hirtshals) Ikki greitt hvørjum landi tær skulu spæla ímóti, men vit frætta seinni um dystin Og lagið í leguni er framúr gott! . Herfyri vóru tey í áseyðaroyting á Búnaðarstovuni. Umframt tað vanliga arbeiðið, varð allur seyðurin vigaður og vektirnar skrásettar. Hetta hava tey gjørt á Búnaðarstovuni fleiri ferðir um árið seinastu árini. Úrslitið vísir, at lombini eru væl betri í ár enn í fjør. Í ár vóru tey á fjalli 6 dagar seinni enn í fjør, og verður hædd tikin fyri, at hvørt lambið tyngist eini 250 gram um dagin hesa tíðina, so viga lombini 3–4 kg meira í ár enn í fjør, eitt sindur ymiskt í hvørjum fylgi, skrivar Búnaðarstovan á heimasíðu síni. Har fæst eisini meira at vita um áseyðaroytingina. Dreingirnir á føroyska U17-landsliðnum, ið seinni í hesum mánaðinum skulu til árligu Norðurlandameistarakappingina, sum í ár verður í Danmark, hava vant dúgliga seinastu dagarnar. Síðani fyrireikingarnar av álvara byrjaðu, hevur hópurin vant regluliga á Tórsvølli, men hesa síðstu tíðina hava landsliðsvenjararnir, Áki Johansen og Pól F. Joensen, skipað fyri venjingum Inni í Vika á Argjum, í Miðvági og við Stórá á Tvøroyri. -Seinastu vikuna hevur hópurin verið á venjingarlegu. Dreingirnir hava vant nógv og eisini spælt tríggjar venjingardystir, sum hava verið ímóti 1. deildarliðunum hjá TB og 07 Vestur og U19-landsliðnum. Hópurin hevur búð væl á Hotel Vágum og Hotel Føroyum, so vit skuldu verið væl fyrireikaðir til NM-kappingina, sigur Áki Johansen, annar av landsliðsvenjarunum. Sum heild eru allir leikararnir á U17-liðnum væl fyri til árligu Norðurlandameistarakappingina, hóast onkrir smávegis skaðar eru í hópinum. Kortini vænta venjararnir, at allir verða klárir til eina drúgva kapping, sum í ár verður frá 27. juli til 2. august. -Í fyrireikingunum hava vit lagt stóran dent á at menna førleikan at hava bóltin, og vit skulu eisini royna at koma longri fram á vøllin samanborið við, hvat vit hava gjørt. Væl vitandi, at mótstøðuliðini eru sterkari enn vit, so ætla vit okkum at spæla við í øllum dystunum og av álvara geva hinum londunum mótstøðu. Har afturat er hetta ein gyltur møguleiki at menna leikararnar enn meir, so hesir av álvara eru klárir til U19-landsliðið, sigur Áki Johansen. Teir 18 leikararnir, ið Áki Johansen og Pól F. Joensen, landsliðsvenjarar, hava úttikið til Norðurlandameistarakappingina 2014, eru hesir: Málverjar: Rói Zachariasen, AB Verjuleikarar: Ólavur Niclasen, KÍ Jóhann Gaardbo, NSÍ Eyðstein Zachariasen, EB/Streymur Fannhard Skoradal, Víkingur Miðvallarar: Jákup Andreasen, KÍ Svein Knút Magnussen, Vejle (DK) Janus Svabo Samuelsen, 07 Vestur Pætur Joensson Petersen, B36 Jannik Mathias Olsen, NSÍ Petur Knudsen, NSÍ Framherjar: Teit Jacobsen, HB Føroyska ferðalagið fer úr Føroyum leygardagin 26. juli, og verður heima aftur sunnudagin 3. august. Íslendskir hvalabátar hava higartil í summar skotið 47 nebbafiskar. Tveir hvalabátar komu á Hvalfjørð í nátt við ávikavist tveimum og einum nebbafiski. Sambært Gunnlaugi F. Gunnlaugsson, stjóra á hvalaveiðustøðini í Hvalfirði, hevur hvalaveiðan í summar ikki eydnast einsvæl og í fjør, tí hon hevur verið darvað nógv av mjørka og keðiligum veðri annars, skrivar Morgunblaðið. Tryggingarfelagið Føroyar og Eik Banki hava gjørt stuðulsavtalu við Grunnin Pálshøll um nýggja langhylin í Vági, og verða tískil millum stóru stuðlarnar til langhylin í Vági. John Henrik Holm frá Grunninum Pálshøll, sum letur byggja langhylin í Vági, fegnast um avtaluna við Tryggingarfelagið Føroyar og Eik. “ Lítið er at ivast í, at langhylurin í Vági verður eitt stórt aktiv fyri bæði Suðuroynna og landið sum heild, og tí er tað gleðiligt, at so týðandi fyritøkur sum Tryggingarfelagið Føroyar og Eik stuðla verkætlanini”, sigur John Henrik Holm. “ Langhylurin í Vági við 50 m. svimjihyli, barnahyli, og vælverudepli er ein sera spennandi verkætlan, sum bæði ítróttarfólk, familjur og einstaklingar uttan iva fara at fáa nógva gleði av, tí hava vit eisini gjørt av at stuðla verkætlanini”, siga Ólavur Jensen og Maria á Dul, marknaðarleiðarar í ávikavist Eik og Tryggingini. Arbeiðið í langhylinum gongur væl. Sjálvboðin eru liðug við at mála síðubygningin og eru komin væl áleiðis at mála veggirnar í sjálvari svimjihøllini. Á heimasíðuni www. svimjihollin. com kann fylgjast við byggingini av langhylinum og vælverudeplinum í Vági.